Birthe Skaarup (DF), 2001-05-23:
Jeg vil da ikke sige, at psykiatrien ikke i de seneste år har været inde i en omstillingsproces.
Man har også skabt store forventninger, ikke blot hos behandlerne, men også hos brugerne og som sagt også hos de politikere, som interesserer sig for området.
Der er skabt nogle radikale ændringer, hvor udviklingen de senere år er lagt an på, at psykiatriske patienter skal behandles uden for hospitalsregi.
Det er en omlægning, som generelt skal skabe bedre forhold for patienterne, og hvor de sindslidende i højere grad kommer ud i lokalområderne.
Nogle kalder det distriktspsykiatri, andre lokalpsykiatri.
I Dansk Folkeparti ønsker vi ikke blot, at det somatiske sygehusvæsen skal fungere optimalt, men vi vil også arbejde for, at de psykisk syge til stadighed skal have forbedret forholdene, for det at være psykisk syg er lige så legalt som at være somatisk syg, og der skal være lige meget udvikling og kvalitet i behandlingen af grupperne.
Overbelægning på de psykiatriske afdelinger rundt i landet hører vi ofte om, og det er uacceptabelt.
Det er uacceptabelt, når vi bliver præsenteret for dårligt arbejdsmiljø, og det er grunden til, at nogle patienter bliver tvangsfikserede.
Tvang skal kun udøves over for patienterne, når de er til fare for sig selv eller andre, ikke fordi der mangler personale.
Det er ganske uacceptabelt.
Vi har også set patienter, der ikke kan få lov at telefonere, og vi har selvfølgelig også hørt, at færdigbehandlede patienter ligger på afdelinger, fordi de ikke kan få socialpsykiatriske tilbud eller ikke har mulighed for at få et sted at bo.
Der skal endnu mere gang i de socialpsykiatriske støtte- og botilbud, for ingen bliver rask af at sidde fast i hospitalernes psykiatriske afdelinger.
Men når man udskrives, skal der være lagt en plan over socialtilbud, over bolig, over arbejde eller uddannelse.
Det vil skabe den dominoeffekt i hele systemet, som er så bydende nødvendig for de psykisk syge.
Patienterne skal som mål videre i livet, det kan vel ingen være uenig med os i og vel heller ikke i, at vi skal skabe en tilværelse med egen bolig eventuelt med støtte, så de kan få etableret en tilværelse, således at de kan fungere i hverdagen på lige fod med andre borgere.
Derfor er det nødvendigt med en bred vifte af tilbud til de færdigbehandlede patienter, samt at vi har det som mål, at denne vifte af tilbud til stadighed forbedres.
Kvaliteten i behandlingen er for os yderst vigtig, og jeg vil ikke lukke øjnene for, at kvalitet i den psykiatriske behandling kan kræve flere økonomiske indsprøjtninger.
Beslutningen om, at alle indlagte skal have enestue, slutter vi i Dansk Folkeparti op om, men der mangler stadig væk et godt stykke vej, før denne målsætning er opfyldt.
De skærmede enheder er for os
en klar forbedring for de psykisk syge.
Selv om de bliver praktiseret højst forskelligt på landets afdelinger, betyder de absolut større frihed for de indlagte, og jeg tror også helt klart en bedre patientbehandling.
Som sagt handler ikke alt om økonomi.
Som medlem af § 71-tilsynet har vi med egne øjne set, at behandling ikke kun kan gøres op i penge.
Der er forskellige måder at behandle de psykiatriske patienter på rundtomkring i amterne.
Nogle afdelinger giver eksempelvis flere elektrochok end andre afdelinger.
Den medicinske behandling er for os vigtig, men den kan ikke stå alene.
Psykoterapeutisk behandling og ergoterapi skal med som vigtige faktorer og indgå i behandlingen.
Tankerne skal afledes, og derfor skal patienterne efter min opfattelse selv tilberede deres mad på afdelingerne.
De skal have mulighed for motion, de skal have mulighed for frisk luft hver dag, således at de mørke tanker afledes.
Det helbreder.
Selvrespekten kommer i top, så når udskrivningsdagen nærmer sig, er de langt mere parat til at klare sig selv. Dansk Folkeparti vil have, at der til stadighed sker den udvikling i psykiatrien.
Mange amter har etableret psykiatriske skadestuefunktioner, hvor man kan blive behandlet inden for få døgn og derefter vende tilbage til egen tilværelse uden indlæggelse.
Andre har været inde på de opsøgende psykoseteam; det synes vi er med til at sætte gang i en yderligere udvikling.
Pårørendepolitikken er indført nogle steder i nogle amter og er bydende nødvendig og også det, at man kan blive behandlet efter kl. 15-16 er for os meget, meget nødvendigt.
Der er mange ting, vi kan komme ind på, f.eks.
medicinfri
afdelinger
OPUS-projektet, der har til hensigt at finde de skizofrene og få dem ind i en tidlig behandling.
ældre psykiatriske patienter, der i nogle tilfælde også er demente.
Dem skal der også være plads til.
Har regeringen regnet med, at de gerontopsykiatriske afdelinger skal udvides og også støttetilbudene udeomkring i lokalpsykiatrien?
Som sagt er udviklingsperspektiver i psykiatrien nødvendige, og, som også andre har været inde på, bliver vi nødt til at se på de rekrutteringsproblemer, som er i børne- og ungdomspsykiatrien. Der er ret lange ventelister, og man kan spørge sig selv, hvorfor der er så mange børn og unge, der har disse problemer.
Men som sagt er målet for Dansk Folkeparti et bedre liv for de sindslidende vel at mærke, hvor de sindslidende også er med i behandlingen.
Det tror vi vil gøre livet lidt lettere for dem.